Na stručnoj praksi u Italiji smo radili portretne fotografije, modne fotografije, reportažne i still life. Učili smo o kreativnosti i preprekama koje treba u tom smislu premostiti, učili smo o svjetlu, poziciji, temperaturi svjetla. Kada nam je glavno svjetlo prejako i želimo na drugoj strani samo omekšati sjene bez da se ona izgubi možemo staviti stiropor tako da se glavno svjetlo odbije od njega na lice. Učili smo izrađivati portfoglio i radili obradu fotografija u Photoshopu. Tu smo naučili kako dobiti najveću moguću kvalitetu fotografije nekog predmeta tako da sve ostalo zamutimo, a predmet istaknemo i izoštrimo. Po prvi puta smo došli u kontakt i imali priliku raditi s tehničkom kamerom. To je fotoaparat za izravno promatranje tj. fotoaparat velike mobilnosti u radnom prostoru i kvalitete. Koristi se za fotografiranje still life fotografije, najčešće za reklame velikog formata. U studiju Marcialis smo imali priliku sudjelovati u fotografiranju za vodeću marku kave na svijetu Lavazza. To je bilo jedno izuzetno važno i interesantno iskustvo u kojem smo mnogo naučili. Naučili smo kako komunicirati s klijentima, sa zahtjevnim klijentima, kako se odijevati i ponašati na poslovnim sastancima i ugovarati posao. Naučili smo kako raditi s modelom, kako s njim stupiti u kontakt i pobrinuti se da mu je ugodno jer o njegovoj opuštenosti ovisi i kvaliteta fotografije. Važno je također koristiti crni materijal sa strane da spriječimo da neželjeno svjetlo ne upadne u fotografiju.

Najfascinantniji je bio posjet modernoj privatnoj školi John Kaverdash, a ulazak u nju uspoređujem s prolaskom kroz vrata raja... Prošli smo kroz prostore škole koji su opremljeni najmodernijom tehnologijom fotografije i grafičkog dizajna. Učionica za Photoshop je opremljena Imac računalima, posebna učionica s velikim projektorom u sredini je predviđena za elaboriranje i ocjenjivanje fotografija, laboratorij gdje se razvijaju digitalne fotografije itd. Studiji su opremljeni plafonima prekrivenim rasvjetnim tijelima s raznim nastavcima kao što su soft box, beauty dish, saća koja razbija i smekšava snop svjetla s desetak različitih pozadina. Ormari s najskupljim fotoaparatima marke Canon 5D mark III, Hasselblad čija cijena prelazi i 20000 eura, tehničke kamere itd. Na Akademiji smo imali tečaj modne fotografije koju je vodio profesor Massimo koji je ujedno profesionalni fotograf. Uz njegovu pomoć i asistenciju smo fotografirali profesionalnog modela Polinu u dvije različite modne kombinacije. Nakon fotografiranja smo analizirati naš rad i bili upozoravani na greške. Obožavam modu i modnu fotografiju tako da je za mene ovo iskustvo bilo nešto posebno.

Bili smo smješteni u hotelu Convertini, jelo smo imali u restoranu Il Moro gdje je hrana bila fenomenalna, a usluga u restoranu još bolja. U projektu smo imali brojne izlete i razgledavanja. Centar grada Milana je fascinantan i sama misao da smo u jednom od najatraktivnijih gradova na svijetu, piazza San Babila, katedrala Duomo, glamurozni prolaz galerija Viktora Emanuela, La Scala, dvorac Sforzesco, park Sempione... Posjetili smo i odličnu izložbu fotografije koja je se održavala u trgovini Leica koji prodaje najbolje fotoaparate na svijetu. Naše razgledavanje i fotografiranje se nastavilo obilaskom Porta Nuova, Porta Garibaldi i impresivnih zgrada kao što su Bosco Verticale, Uni Credit, Regione Lombardia... Talijanske specijalitete smo probali u restoranu Eataly, nakon čega smo otišli na najbolji gelato u gradu.

Posjetili smo muzej fotografije u gradu Torinu gdje smo imali radionicu na temu "Paparazza". I čuveni nacionalni muzej znanosti i tehnologije "Leonardo da Vinci" u kojem smo nakon razgledavanja sudjelovali u radnom laboratoriju na kojem smo spajali vjetrenjače, solarne ploče, generator kinetičke energije. Nakon toga smo učili o vodenoj energiji na primjeru mlina koji ju pretvara u kinetičku. Učili smo koliko su važni obnovljivi izvori energije i zaštita našeg okoliša. Posjetili smo i ekološku platformu AMSA. Tu smo imali vrlo interesantno predavanje o recikliranju otpada u Milanu. Naučili smo da imaju 4 različite kante za smeće i da odvajaju organski otpad, plastiku, papir staklo i metal, a fascinantno je da na velikom displayu s GPS uređajem prate sva vozila i znaju u svakom trenutku je li ono u radu, stoji li ili je vozač na pauzi koja inače traje samo 10 minuta pa odmah kontaktiraju vozilo ukoliko se to vrijeme prekorači.

Ovaj projekt je bio jedno predivno i snažno iskustvo. Osim što sam stekao mnoga nova znanja puno mi je pomogao i ohrabrio me za budući rad. A kako mi se grad Milano i Italija izuzetno sviđaju nadam se da ću jednog dana ovdje moći živjeti i raditi. Teško mi je pao rastanak s ovom zemljom, a posebno emotivan je bio posljednji posjet centru grada kada sam po zadnji puta prošao glavnim ulicama te bacio još jedan pogled na katedralu Duomo... Sve je bilo jedinstveno i posljednja večera u Milanu koja je kao i uvijek bila izvrsna! Nakon večere sam glavnog kuhara zatražio njihov recept za "gnocchi alla sorrentina", drage volje mi ga je dao, a nakon toga smo se svi zajedno fotografirali i pozdravili...